Diari Oficial de la Generalitat Valenciana


Sumari del DOGV 7670, del 02-12-2015 (2015/9616)

RESOLUCIÓ de 16 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 30/15-AIA Guadassuar.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7670

Data del DOGV
:   02-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9616


Data del document
:   16-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Guadassuar
    * impacte ambiental

RESOLUCIÓ de 16 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 30/15-AIA Guadassuar. [2015/9616]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 30/15-AIA Guadassuar.  
  
  
«Informe d'impacte ambiental  
Expedient: 30/1775-HOQ.  
Títol: DIC per a centre recreatiu, esportiu i d'oci Circuit de la Ribera a Guadassuar (València).  
Promotor: Car Tracks Events, SL.  
Autoritat substantiva: Servici Territorial Urbanisme de València (2015/0043) i ajuntament.  
Localització: parcel·la 26, polígon 28, terme municipal de Guadassuar (València).  
  
Projecte presentat  
Car Tracks Events, SL promou la construcció d'un centre esportiu automobilístic a la parcel·la 26, polígon 28, de Guadassuar (València). Té una superfície de 253.983 m², encara que la subparcel·la h, de 1.076 m², queda fora de l'àmbit del projecte. Pel fet de tractar-se d'una parcel·la situada en sòl no urbanitzable, s'ha iniciat la tramitació de la declaració d'interés comunitari del projecte abans de l'obtenció de la llicència ambiental municipal. El Servici Territorial d'Urbanisme, competent en la tramitació de la DIC, ha remés l'expedient per a la valoració ambiental, ja que es tracta d'una activitat inclosa en l'annex II de la Llei 21/2013, de 9 de desembre, d'Avaluació Ambiental (ref. UUX 9734/0043).  
El centre esportiu proposat inclourà els circuits destinats a la pràctica d'esports de motor, una escola de conducció per a xiquets i adults i les seues instal·lacions associades. S'hi construirà un circuit principal de 2.000 ml de desenvolupament i d'entre 10 i 12 m d'ample de calçada, un circuit de car-cross de terra amb 1.500 ml de desenvolupament i 14 m d'ample de pista i un circuit per a l'escola infantil i de conducció de 1.500 ml de desenvolupament i 10 m d'ample de pista. Per a la gestió de les instal·lacions, s'hi construirà un edifici de boxs i taller, un edifici d'oficines i control d'accés, el pàdoc i la zona d'aparcament, i l'edifici existent en la parcel·la es condicionarà per a vestuaris, cafeteria restaurant i magatzem. El total d'edificacions serà de 6.423 m². La instal·lació es dotarà de xarxa de sanejament i depuració, xarxa de pluvials, xarxa d'aigua potable i reg i energia elèctrica. La part nord de la parcel·la quedarà lliure d'instal·lacions i s'hi plantaran cítrics.  
La parcel·la limita a l'est amb la carretera CV-525, des de la qual té accés a través d'una rotonda d'intersecció de l'anterior amb la CV-522.  
  
Segons s'indica, el subministrament elèctric es farà des del transformador situat a la finca contigua per l'est. Per al subministrament d'aigua potable, s'instal·larà un depòsit en la part més elevada de la parcel·la que s'omplirà amb camions cisterna. S'aprofitarà l'aigua d'ús agrícola per al reg i manteniment de jardins.  
Per a la gestió de les aigües residuals, s'ha previst la instal·lació d'una estació depuradora biològica d'oxidació total, amb separador previ d'hidrocarburs, dissenyada per a 60 habitants equivalents, destinada al tractament de les aigües fecals i les aigües d'escorriment recollides per derives, i un sistema previ d'ultrafiltració per a les aigües procedents de boxs i taller. La recollida d'aigües residuals es farà per mitjà de tres xarxes diferenciades: xarxa de pluvials, on són abocades directament a una cuneta de pluvials i emmagatzemades en una bassa de regulació per a ser reutilitzades; xarxa de fecals, que arreplegarà les aigües dels servicis sanitaris dels edificis i les conduirà a l'EDAR per a ser reutilitzades; xarxa d'aigües hidrocarburades, per a arreplegar aigües en zones en què puguen produir-se abocaments accidentals i tractar-les per mitjà d'un separador d'hidrocarburs. Totes les aigües, una vegada tractades, es reconduiran a una bassa de regulació per a ser usades, i no es preveu l'abocament d'aigua a llit del riu. Els residus generats s'entregaran a gestors autoritzats.  
La tanca perimetral de la instal·lació es completarà amb un tancament vegetal d'espècies autòctones.  
L'execució del projecte inclou l'adequació i la millora dels accessos existents, la creació de les pistes i la construcció d'edificacions.  
  
Tramitació administrativa  
Amb data 25 de març de 2015, es va rebre del Servici Territorial d'Urbanisme de València l'expedient de DIC de l'actuació descrita, el qual incloïa:  
 Document tècnic descriptiu de l'actuació.  
 Document ambiental.  
 Estudi d'integració paisatgística.  
 Annexos: estudi acústic i estudi d'inundabilitat.  
  
Atés que la tramitació de la DIC comporta la sol·licitud d'informes sectorials, el Servici Territorial d'Urbanisme va remetre, per a incorporar-los a l'avaluació ambiental de l'actuació, els informes següents:  
 Per mitjà d'un informe de 31 de març de 2015, la direcció territorial de València de la conselleria competent en agricultura manifesta que no s'oposa a la DIC per a instal·lació d'un centre recreatiu, esportiu i d'oci per a la pràctica d'esports de motor Circuit de la Ribera en la parcel·la 26 del polígon 28 del terme municipal de Guadassuar.  
 La secció forestal de la direcció territorial d'aquesta conselleria ha informat que la parcel·la és d'ús agrícola no classificada com a sòl forestal (26.03.2015) i que no hi ha afecció de cap de les vies pecuàries legalment classificades al terme municipal (23.03.2015).  
 El Servici Territorial de Medi Ambient, en data 1 d'abril de 2015, assenyala que la zona de l'actuació es troba en l'àmbit del PORN de la conca hidrogràfica de l'Albufera, sector B, en una parcel·la agrícola; que, d'acord amb la normativa vigent en l'àmbit del PORN, li és aplicable la normativa sectorial urbanística i mediambiental vigent, i que l'expedient pot continuar la tramitació de conformitat amb el que estableix la seua legislació reguladora.  
 La Confederació Hidrogràfica del Xúquer, en data 22 d'abril de 2015, assenyala que requereix la presentació de determinada documentació per a l'emissió de l'informe previ regulat en l'article 25.4 del Text Refós de la Llei d'Aigües (Reial Decret Legislatiu 1/2001), en concret: justificació de la demanda d'aigua, origen de l'aigua amb què abastirà la dita demanda i acreditació del dret a l'ús de l'aigua.  
 Informe del Servici Territorial de Medi Ambient, de 14 de maig de 2015, que assenyala que l'estudi acústic s'ajusta al contingut del Decret 104/2006, de 14 de juliol.  
El Servici de Règim Jurídic i Inspecció Territorial d'aquesta subdirecció general, amb data 26 de maig de 2015, ha remés una còpia de l'escrit de la Junta Local de Reg Masalet, amb registre en l'Ajuntament d'Alzira de 4 de maig de 2015. En aquest escrit se sol·licita la consulta de l'expedient, es manifesta que les obres d'execució de la pista del circuit han sigut iniciades i se sol·licita a l'ajuntament que se n'inste la suspensió. Segons manifesta l'esmentat organisme, les dites obres estan suspeses en l'actualitat.  
D'altra banda, des del Servici d'Ordenació Territorial d'aquesta direcció general es va emetre un informe amb data 2 de juliol de 2015 sobre l'estudi d'inundabilitat que acompanyava el projecte. El dit informe té caràcter desfavorable, atés que s'incompleix el que preveu la normativa del PATRICOVA, per la qual cosa, segons manifesta el promotor, s'està procedint a completar un nou estudi.  
Amb la informació esmentada, la Subdirecció General d'Avaluació Ambiental i Territorial va emetre un requeriment en què s'assenyalava la necessitat d'ampliar la documentació ambiental necessària per a l'avaluació d'impacte ambiental de l'actuació. Aquest informe es va remetre al Servici Territorial d'Urbanisme amb data 8 de setembre de 2015.  
Amb data 22 de setembre de 2015, i com a resposta al requeriment anterior, el promotor va presentar una còpia del projecte bàsic i d'execució del projecte i una còpia del projecte de llicència ambiental, encara que no ampliava la documentació ambiental relativa a l'activitat, d'acord amb el que es requereix en l'annex de l'informe de 8 de setembre de 2015.  
  
Consideracions ambientals  
L'actuació es promou al nord del terme municipal de Guadassuar, en una zona que limita a l'est amb Algemesí i al nord amb Carlet i Alginet. Es tracta d'un àmbit agrícola travessat per diverses infraestructures de transport (carreteres i ferrocarril d'alta velocitat) i agrícoles (séquia real del Xúquer, infraestructures de reg, camins agrícoles, línies elèctriques) i uns quants polígons d'ús industrial. El riu Magre discorre pel sud-oest. No s'observa l'existència d'espais protegits o enclavaments naturals d'interés en aquest entorn.  
Es disposa d'una parcel·la d'ús agrícola de grans dimensions que es va dedicar a cultius hortícoles de regadiu i que en l'actualitat presenta espècies ruderals. La parcel·la, situada a la plana al·luvial del riu Magre, té un poc de pendent decreixent cap al sud, la qual cosa evitarà fer grans moviments de terres. No es preveu l'afecció de vegetació natural, pel fet que es tracta d'una parcel·la agrícola, ni de fauna d'interés, atés que les espècies existents en la zona són de marcat caràcter antròpic.  
  
L'àmbit del pla d'ordenació de recursos naturals de la conca hidrogràfica de l'Albufera inclou la parcel·la objecte del projecte. D'acord amb la normativa vigent en el dit àmbit, l'actuació és autoritzable perquè consistix en equipament esportiu. En tot cas, s'hi ha d'aplicar la normativa sectorial urbanística i mediambiental. El parc natural de l'Albufera es troba situat a més de 5 km de la instal·lació. A l'est i a escassos 100 m de la parcel·la, discorre en sentit sud-nord la séquia Reial del Xúquer, i al sud, la séquia del Comte, en sentit oest-est. No se situen en l'entorn altres espais naturals protegits o altres elements naturals d'interés que per les seues característiques i les de l'actuació puguen veure's afectats.  
El traçat de la CV-525 coincideix amb la via pecuària vereda de Sueca. S'hi indica que la distància a la carretera serà la disposada en matèria de carreteres; per tant, no afectarà l'esmentada via pecuària.  
L'alqueria Borrero o Tortosa, inclosa en el catàleg de béns i espais protegits com a Bé de Rellevància Local (BRL) del pla general, se situa al nord de la parcel·la considerada. El seu entorn de protecció s'ajusta en el pla general al parcel·lari i no afecta la parcel·la, que estarà en tot cas ocupada per cultius en l'àmbit més pròxim al BRL.  
D'acord amb la cartografia de revisió del PATRICOVA, el sud de la parcel·la està afectat per risc d'inundació geomorfològic. Segons la cartografia SNCZI del Ministeri de Medi Ambient, la parcel·la presenta risc d'inundació especialment en la meitat sud, en què es localitzen els accessos, i l'altura estimada en cas d'inundació és de més de 2 m.  
  
El risc de vulnerabilitat d'aqüífers és mitjà, la qual cosa obligarà a adoptar mesures d'impermeabilització en les zones en què hi haja risc d'abocament al sòl.  
S'ha elaborat un estudi d'integració paisatgística per a la integració visual de l'actuació en el seu entorn.  
El document ambiental presentat avalua l'afecció ambiental que l'ús previst en la parcel·la tindrà sobre el medi ambient (en coherència amb l'objecte del tràmit de DIC per al qual s'ha presentat). En aquest sentit, considera les accions necessàries per a adaptar-hi l'ús de la parcel·la i les construccions a executar i els seus impactes associats. No obstant això, no s'hi arriba al nivell de detall suficient per a avaluar la potencial afecció de l'activitat exercida. Atenent els criteris de l'annex III de la Llei 21/2013, de 9 de desembre:  
 Característiques del projecte: l'àmbit de l'actuació és d'una grandària considerable, atés que comprén una parcel·la de més de 25 ha.  
 Ubicació del projecte: encara que la zona no presenta elements naturals protegits o sensibles, hi ha risc d'inundació d'acord amb la cartografia vigent i risc mitjà de vulnerabilitat d'aqüífers. L'estudi definitiu del risc d'inundabilitat sol·licitat per l'òrgan substantiu en la matèria i la descripció de les mesures adoptades per a evitar la contaminació subterrània han d'aportar-se per a descartar impactes rellevants sobre les persones.  
 Característiques del potencial impacte. La circulació de vehicles especials (karts o vehicles adaptats per a competició) genera un impacte sonor significatiu sobre l'entorn. A causa de l'absència d'obstacles naturals a la propagació, el soroll generat serà audible des d'un entorn ampli. És necessari identificar les vivendes que poden veure's afectades i quantificar de forma rigorosa l'afecció a què poden veure's sotmeses, així com, si és el cas, les mesures preventives i correctores a adoptar-hi. D'altra banda, hi ha un potencial impacte associat a abocaments accidentals de residus perillosos a causa de l'ús de vehicles en el circuit i les labors de manteniment d'aquests en els boxs o en el taller. No s'aporta prou informació sobre la gestió interna dels residus. No és viable la gestió individual dels residus generats per cada usuari, i s'ha de preveure una zona específica d'emmagatzematge, degudament habilitada i dotada de depòsits o contenidors adequats, i contractar-ne la gestió periòdica amb empreses autoritzades.  
  
Tampoc es descriu amb prou detall la gestió dels efluents líquids.  
  
Per aquestes raons, es considera adequat que el projecte siga sotmés a avaluació d'impacte ambiental ordinària. Per a tramitar-la, d'acord amb l'article 39 de la Llei 21/2013, de 9 de desembre, el promotor del projecte presentarà davant de l'òrgan substantiu (l'ajuntament, atés que l'activitat requereix llicència ambiental) el projecte juntament amb l'estudi d'impacte ambiental. L'esmentat procediment es desplegarà d'acord amb el que estableix l'article 33 i següents de la llei mencionada, amb especial atenció a allò que regulen els articles 36 i 37.  
  
Atesos els antecedents que consten en aquest òrgan ambiental, es considera adequat redactar el document d'abast de l'estudi d'impacte ambiental que ha d'elaborar el promotor, el qual s'incorpora com a annex a la present resolució.  
  
Consideracions jurídiques  
El projecte consisteix en la construcció d'un circuit o pista permanent de carreres i de proves per a vehicles motoritzats, per la qual cosa està inclòs en l'apartat a del grup 9 de l'annex II de la Llei 21/2013, de 9 de desembre. L'expedient ha observat els tràmits previstos en la secció 2a del capítol II del títol II de la llei i en les altres disposicions que li són aplicables.  
L'òrgan ambiental, cas per cas, pot decidir que el projecte se sotmeta a avaluació d'impacte ambiental ordinària d'acord amb el que indica l'article 7.1.c de la Llei 21/2013, de 9 de desembre, la qual cosa es determinarà per mitjà de l'emissió de l'informe d'impacte ambiental.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule el següent informe d'impacte ambiental  
  
Primer  
El projecte de centre recreatiu, esportiu i d'oci per a la pràctica d'esports de motor Circuit de la Ribera a Guadassuar ha de sotmetre's a una avaluació d'impacte ambiental ordinària perquè té efectes significatius sobre el medi ambient que no han pogut ser valorats de manera suficient en el tràmit d'avaluació d'impacte ambiental simplificada.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que, si és el cas, actuen en via administrativa o judicial contra l'acte d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Comunitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
València, 5 d'octubre de 2015. El director general de Medi Natural i d'Avaluació Ambiental: Antoni Marzo i Pastor.»  
  
València, 16 de novembre de 2015. El director general de Medi Natural i d'Avaluació Ambiental: Antoni Marzo i Pastor.  
Annex de l'informe d'impacte ambiental 30/8376-ZJQ determinació de l'abast de l'estudi d'impacte ambiental  
Projecte de centre esportiu, recreatiu i d'oci Circuit de la Ribera  
  
D'acord amb l'article 35 de la Llei 21/2013, de 9 de desembre, per a la tramitació de l'avaluació d'impacte ambiental ordinària s'elaborarà un estudi d'impacte ambiental que contindrà almenys les dades següents (d'acord amb l'annex VI de la Llei 21 2013):  
a) Objecte i descripció del projecte i les seues accions en les fases d'execució, explotació i desmantellament.  
b) Examen d'alternatives del projecte que siguen ambientalment més adequades, de conformitat amb el que disposa l'article 1, i tècnicament viables, i justificació de la solució adoptada.  
c) Inventari ambiental i descripció dels processos i interaccions ecològics o ambientals clau.  
d) Identificació i valoració d'impactes, tant en la solució proposada com en les seues alternatives.  
e) Si és el cas, avaluació de les repercussions del projecte en la Xarxa Natura 2000, de conformitat amb el que estableix l'article 35.  
f) Establiment de mesures preventives, correctores i compensatòries per a reduir, eliminar o compensar els efectes ambientals significatius.  
  
g) Programa de vigilància i seguiment ambiental.  
Es determina a continuació l'abast amb què ha de ser desplegat el dit contingut, a fi d'abordar de forma adequada l'anàlisi ambiental del projecte.  
  
A. Objecte i descripció del projecte i les seues accions en les fases d'execució, explotació i desmantellament.  
És necessari descriure quina activitat s'exercirà en cada instal·lació del circuit a fi de poder estimar els riscos o afeccions ambientals associades. En particular:  
 En principi s'indica que l'ús previst és de realització d'activitats d'oci per particulars que volen entrenar o divertir-se. En el cas que es preveja fer proves automobilístiques en la instal·lació amb accés de públic, han de determinar-se amb més detall les zones habilitades a l'efecte, tant accessos o estacionaments com grades o zones d'accés lliure, servicis (cafeteria, lavabos), etc., detallant-ne les característiques. En especial, s'ha de justificar que es disposarà d'estacionament suficient.  
 Es disposarà d'un taller, per la qual cosa es faran tasques de manteniment de vehicles: canvi d'oli, neteja, reparacions. Ha de determinar-se'n la ubicació i les característiques constructives, en particular del paviment.  
 Especificar l'ús dels boxs i del pàdoc. Se n'ha definit la ubicació però no les característiques constructives, en particular del paviment.  
S'hi indica que la provisió de combustible es farà en estacions de servici pròximes. No és probable, tenint en compte que es disposa de pista per a xiquets i, per tant, de vehicles propis. Ha d'especificar-s'hi de quins dispositius d'emmagatzematge de combustibles es disposarà i la ubicació.  
 Sistema d'abastiment d'aigua potable i, si és el cas, d'aigua per a reg i neteja (origen, emmagatzematge).  
 Ha de concretar-s'hi el disseny del sistema de drenatge d'aigües pluvials, punt d'abocament a DPH (si és el cas) o a una bassa d'emmagatzematge, previ sistema de decantació i separació d'hidrocarburs.  
 Descriure el sistema de col·lectors d'aigües residuals (sanitàries i de neteja).  
 Descriure el sistema de tractament i posterior abocament: disseny, situació, característiques de funcionament i rendiment de la depuració, gestió de l'abocament resultant (llots), emmagatzematge d'aigües netes per a la reutilització, usos admissibles, etc.  
Amb relació a les actuacions complementàries a realitzar per a l'adequació de la parcel·la, i per a la inclusió en el procediment d'avaluació ambiental, és necessari aclarir les qüestions següents:  
 En el centre de la parcel·la hi ha una edificació la destinació de la qual no s'especifica. S'hi ha d'indicar si es demolirà o se n'adaptarà l'ús.  
 També hi ha una línia elèctrica que travessa la parcel·la, la desviació de la qual haurà de preveure's, i també s'haurà de reflectir en plànols la seua situació actual i la situació final.  
 Amb relació a la canalització de gas existent, s'hi indica que no es procedirà a desviar-la, per la qual cosa no requerirà més aclariments.  
  
B. Examen d'alternatives del projecte que són ambientalment més adequades i tècnicament viables, i justificació de la solució adoptada.  
  
En el document ambiental es justifica la ubicació triada en el fet que presenta les característiques adequades per a l'exercici de l'activitat. No s'hi presenten alternatives d'ubicació, ni tampoc de disseny.  
  
Atenent el contingut i el sentit de l'informe emés pel Servici d'Ordenació Territorial, el projecte ha d'incorporar alternatives per a esmenar el risc d'inundació existent en la parcel·la i en els accessos, i adaptar-se a la normativa del PATRICOVA.  
El promotor ha manifestat que els accessos s'han modificat a instàncies de l'òrgan competent en la gestió de les infraestructures viàries existents, per la qual cosa caldrà exposar, si és el cas, les alternatives analitzades.  
Les alternatives valorades al llarg del procés de tramitació de la DIC, així com la resta d'alternatives de disseny considerades, han d'exposar-se i incorporar-se a l'estudi d'impacte ambiental.  
  
C. Inventari ambiental i descripció dels processos i interaccions ecològics o ambientals clau.  
El contingut desplegat en l'apartat «Diagnòstic territorial i del medi ambient afectat pel projecte» del document ambiental presentat, respon amb caràcter general a l'objecte d'aquest apartat. N'hi ha prou amb algunes dades complementàries.  
En particular, i per a valorar adequadament l'afecció acústica de l'activitat, haurà d'incloure-s'hi: informació sobre els vents predominants de la zona, situació dels nuclis urbans i distància respecte a l'actuació, identificació de les edificacions residencials presents en l'entorn.  
  
  
D. Identificació i valoració d'impactes, tant en la solució proposada com en les seues alternatives.  
En el document ambiental es consideren les afeccions associades a la transformació de la parcel·la per a l'ús previst, les associades al desmantellament de la instal·lació i amb relació a la fase de funcionament, bàsicament les degudes a l'ocupació de terrenys i la presència de la pista, l'ús de les instal·lacions (però només de la pista), l'afluència de persones (familiars, curiosos i públic en general, suposant que n'hi haurà una quantitat excessiva) i treballs de manteniment (de la pista).  
  
Hauran d'incorporar-se en aquest apartat els informes emesos durant la tramitació de la DIC, ja que en particular la secció forestal i el Servici Territorial de Medi Ambient es pronuncien sobre qüestions analitzades en aquest apartat com l'afecció sobre terreny forestal, vies pecuàries i la ubicació de l'activitat en l'àmbit del PORN de l'Albufera.  
  
És necessari ampliar l'anàlisi del document ambiental per a incloure l'avaluació dels efectes del projecte en relació amb:  
 Moviments de terres: s'hi ha d'especificar si serà necessària l'aportació de terres d'origen extern (i, si és el cas, la procedència).  
 Generació d'aigües residuals, tant sanitàries com de neteja: volum estimat, característiques, gestió.  
 Generació d'altres efluents contaminants: caracterització del rebuig de les instal·lacions de tractament d'aigües, de líquids perillosos generats en el taller i en els boxs.  
 Generació d'altres residus: residus assimilables a urbans generats en oficines, cafeteria, tallers, boxs i zones d'afluència de públic en general.  
 Soroll generat per l'activitat. L'estudi acústic presentat respon als requisits del Decret 104/2006, de 14 de juliol, relatiu a planificació i la gestió en matèria de contaminació acústica, segons l'informe emés pel Servici Territorial de Medi Ambient. En tot cas, l'estudi se centra en la modelització del soroll de la carretera CV contigua i aborda escassament el soroll generat per l'activitat. A fi de tramitar la preceptiva llicència ambiental, l'estudi acústic haurà d'abordar les qüestions regulades en el Decret 266/2004, de 3 de desembre (article 17), per a la qual cosa no s'estima pertinent l'ús del model francés, ja que l'activitat prevista no respon als criteris d'aplicabilitat del model esmentat (no és una carretera ni presenta una IMD mínima que permeta assimilar-la a una font lineal). S'hi identificaran els receptors pròxims que puguen veure's afectats per l'activitat, en especial si hi ha vivendes en l'entorn. En tot cas, hauria de validar-se el resultat de l'estudi acústic d'acord amb dades reals d'activitats semblants, o a falta d'això serà l'auditoria acústica la que verifique que l'estudi aporta dades fiables.  
  
 S'hi incorporaran les conclusions de l'estudi d'integració paisatgística a fi de justificar l'afecció del paisatge generada per l'execució de la instal·lació.  
 No s'hi ha valorat l'afecció del sòl en relació amb el risc d'abocaments (hidrocarburs, líquids lubricants, etc.), tenint en compte que es determina que la zona es caracteritza per una vulnerabilitat mitjana d'aqüífers.  
 Ha de considerar-se la potencial afecció del patrimoni cultural per les obres.  
 Ha de considerar-se l'afecció de les infraestructures existents: séquies de reg, xarxes de subministrament d'electricitat o gas, camins, etc.  
  
E. Establiment de mesures preventives, correctores i compensatòries per a reduir, eliminar o compensar els efectes ambientals significatius.  
  
Atés que es tracta d'una instal·lació en què es preveu l'afluència de públic, ha de justificar-se l'absència de risc per a les persones i els béns en relació amb una potencial inundació. Aquesta qüestió, encara que serà valorada per l'òrgan competent en ordenació territorial, ha de reflectir-se en l'estudi d'impacte ambiental, incloent-hi les conclusions del nou estudi d'inundabilitat realitzat, segons manifesta el promotor.  
  
En el document ambiental s'inclou una previsió adequada de les mesures que cal adoptar durant la fase d'obres. No obstant això, atés que es basa en la documentació urbanística i no en el projecte elaborat per a la tramitació de la llicència ambiental, s'hauria d'ampliar la informació següent:  
 Definir les zones d'arreplega de terra vegetal i on s'emprarà (en principi s'indica en el document ambiental que en els talussos de la zona d'estacionament).  
 Finalitzades les obres, s'han de restituir les infraestructures afectades per a assegurar-ne la funcionalitat: séquies i xarxes de subministrament.  
 Aquelles mesures que determine, si és el cas, l'òrgan competent en patrimoni cultural.  
Amb relació a les afeccions potencials de la instal·lació durant la seua explotació, han de preveure's i descriure's de manera suficient en l'estudi d'impacte ambiental:  
 Sistema de recollida d'aigües pluvials del circuit asfaltat, la zona d'estacionament i la resta de zones de circulació de vehicles que permeta tractar-les (decantació-separació d'hidrocarburs) abans d'abocar-les o emmagatzemar-les per a ser reutilitzades.  
 En determinats apartats s'indica que els lavabos disposaran de sistemes químics autònoms, mentres que en d'altres es preveu un sistema de depuració de les aigües sanitàries i de neteja per oxidació total. Fins i tot s'indica que es portaran les aigües d'escorriment recollides per derives i en el cas de les aigües de boxs i taller, amb un sistema d'ultrafiltració previ. Ha de concretar-se el sistema triat, la ubicació, les característiques adequades a la tipologia de l'efluent, el sistema de gestió del rebuig i el compliment dels requisits de qualitat establits en cas de reutilització per a reg o altres usos, sense perjuí de l'obtenció de les autoritzacions sectorials que, si és el cas, corresponguen.  
 No s'hi defineixen les mesures d'impermeabilització de superfícies de les zones on hi ha risc d'abocament, com per exemple en tallers o boxs.  
 S'ha de disposar de zones adequades per a l'emmagatzematge dels residus perillosos generals de l'activitat, i en particular dels generats pel manteniment dels vehicles. Aquestes zones tindran sòls impermeabilitzats, amb depòsits adequats per al tipus de residus que s'ha d'emmagatzemar, i en el cas de residus líquids (líquid de frens, oli mineral, etc.), els depòsits estaran sobre cubetes estanques amb capacitat suficient per a la totalitat dels usuaris del circuit, incloent-hi aquells residus perillosos generats pels particulars que facen ús de les instal·lacions (no n'és acceptable la gestió individual).  
 Es preveurà l'entrega a un gestor autoritzat de tots els residus produïts en el recinte, tant perillosos com no perillosos, d'acord amb la normativa vigent en matèria de residus.  
 En les zones de boxs i taller, es disposarà de mitjans per a la recollida en sec en cas d'abocaments accidentals (sepiolita, vermiculita, etc.), cosa que evitarà la neteja amb aigua.  
 L'activitat del circuit no ha d'interferir en la transitabilitat de les carreteres i camins d'accés, per la qual cosa haurà de senyalitzar-se adequadament la ruta d'accés i adoptar les mesures adequades per a dissuadir de l'estacionament fora del recinte.  
 L'emissió de contaminants a l'atmosfera per la circulació de vehicles no es considera rellevant pel seu caràcter puntual.  
 En cas que es preveja la superació dels nivells de recepció establits en la legislació en matèria de contaminació acústica, es descriuran les mesures adoptades per a minimitzar l'afecció, incloent-hi la regulació d'horaris de funcionament, la instal·lació de barreres acústiques o la modificació de les condicions de funcionament.  
 Mesures d'integració derivades de l'estudi d'integració paisatgística.  
 Sistemes de contenció de fugues dels depòsits de combustible.  
Finalitzat el termini de vigència de la DIC, es desmuntarà l'activitat i es restauraran els terrenys per l'ús agrícola previ o aquell que siga adequat en relació amb el seu entorn en el moment en què es realitze. Es gestionaran de forma adequada tots els residus generats.  
Ha de detallar-se en el pressupost el cost de l'adopció de les mesures preventives i correctores proposades.  
  
F. Programa de vigilància i seguiment ambiental.  
Es considera adequat el programa de seguiment i vigilància ambiental proposat en el document ambiental a fi de garantir l'adopció de les mesures previstes i l'elaboració d'informes periòdics que reflectisquen les actuacions derivades del dit programa. En particular, és necessari el control de l'afecció acústica en situacions de màxima activitat o utilització del circuit.